ສະຫາຍເລຂາທິການໃຫຍ່ເນັ້ນ ບັນຫາກົກຮາກ, ມີຄວາມໝາຍຕັດສິນຂອງການຕັດສິນຕົກລົງທຸກຢ່າງແມ່ນຕ້ອງເຮັດວຽກງານກໍ່ສ້າງພາຍໃນ, ກໍ່ສ້າງພັກ ສຳນັກງານອົງການ, ກໍ່ສ້າງຄົນໃຫ້ດີ. (ພາບ: TTXVN)
ວກ - ແນວຄິດການເມືອງ, ຄຸນສົມບັດ, ແບບແຜນດຳລົງຊີວິດ ແມ່ນເປັນຮາກຖານ ແລະ ກຳລັງໜູນຈິດໃຈ ເພື່ອພັດທະນາສັງຄົມ. ຄຸນສົມບັດແມ່ນກົກຮາກຂອງມະນຸດແຕ່ລະຄົນ. ເມື່ອຫາກໍ່ກຳເນີດເກີດຂຶ້ນມາ, ພັກກອມມູນິດຫວຽດນາມໄດ້ມີຄວາມຮັບຮູ້ຢ່າງເລິກເຊິ່ງ ກ່ຽວກັບບົດບາດພິເສດ ຂອງແນວຄິດການເມືອງ, ຄຸນສົມບັດ, ແບບແຜນດຳລົງຊີວິດຂອງສະມາຊິດພັກ ກໍຄືຂອງທົ່ວສັງຄົມ ຕໍ່ກັບການຂະຫຍາຍຕົວຂອງການປະຕິວັດຫວຽດນາມ. ເພາະສະນັ້ນ, ພັກຈຶ່ງໄດ້ເອົາໃຈໃສ່ຢ່າງເປັນປະຈຳເຖິງວຽກງານອົບຮົມສຶກສາ, ກໍ່ສ້າງແນວຄິດການເມືອງ, ຄຸນສົມບັດປະຕິວັດ, ແບບແຜນດຳລົງຊີວິດອະລິຍະທຳ ໃຫ້ພະນັກງານ ສະມາຊິກພັກ ແລະ ທົ່ວສັງຄົມ.
ພາຍຫຼັງໄຊຊະນະຂອງການປະຕິວັດເດືອນສິງຫາປີ 1945, ພັກກາຍເປັນຜູ້ກຳອຳນາດ, ນຳພາລັດ, ເພື່ອກີດກັ້ນໄພແຫ່ງຄວາມເສື່ອມໂຊມປ່ຽນທາດຍ້ອນສິດອຳນາດ, ພັກກອມມູນິດຫວຽດນາມ ແລະ ປະທານໂຮ່ຈິມິນ ໄດ້ໃຫ້ຄວາມສຳຄັນເປັນພິເສດເຖິງການອົບຮົມສຶກສາແນວຄິດການເມືອງ, ຄຸນສົມບັດ, ແບບແຜນດຳລົງຊີວິດ ໃຫ້ພະນັກງານ ສະມາຊິດພັກ; ປ້ອງກັນແລະຕ້ານຄວາມເສື່ອມໂຊມປ່ຽນທາດໃນພະນັກງານ ສະມາຊິດພັກ, ເອົາໃຈໃສ່ເຖິງການອົບຮົມສຶກສາອຸດົມຄະຕິ, ຄຸນສົມບັດປະຕິວັດ, ຕ້ານລັດທິອັດຕະບຸກຄົນ.
ໃນສະໄໝແຫ່ງການປ່ຽນແປງໃໝ່, ຍ້ອນຜົນກະທົບຂອງຫຼາຍປັດໄຈພາວະວິໄສ ແລະ ອັດຕະວິໄສ, ສະພາບຄວາມເສື່ອມໂຊມທາງດ້ານແນວຄິດການເມືອງ, ຄຸນສົມບັດ, ແບບແຜນດຳລົງຊີວິດ ໃນພະນັກງານ ສະມາຊິດພັກພາກສ່ວນໜຶ່ງທີ່ບໍ່ໜ້ອຍ ໄດ້ຜັນປ່ຽນສັບສົນ. ໃນກອງປະຊຸມທົ່ວປະເທດກາງສະໄໝທີ VII (ເດືອນມັງກອນ 1994) ພັກກອມມູນິດຫວຽດນາມໄດ້ຊີ້ໃຫ້ເຫັນ ບັນດາປະກົດການຂອງສະພາບການນີ້ ແລະ ຖືວ່ານັ້ນເປັນໜຶ່ງໃນ 4 ໄພອັນຕະລາຍທີ່ຕ້ອງເອົາໃຈໃສ່ຕໍ່ສູ້ປ້ອງກັນແລະຕ້ານ. ບັນດາກອງປະຊຸມໃຫຍ່ຂອງພັກ ແລະ ຫຼາຍກອງປະຊຸມສູນກາງພັກໃນສະໄໝຕໍ່ຈາກນັ້ນ ໄດ້ສືບຕໍ່ຕີລາຄາຄວາມເສື່ອມໂຊມທາງດ້ານແນວຄິດການເມືອງ, ຄຸນສົມບັດ, ແບບແຜນດຳລົງຊີວິດ ໃນພະນັກງານ ສະມາຊິດພັກພາກສ່ວນໜຶ່ງທີ່ບໍ່ໜ້ອຍ; ກຳນົດແຈ້ງການກີດກັ້ນ ແລະ ຍູ້ຖອຍສະພາບເສື່ອມໂຊມປ່ຽນທາດນີ້ ແມ່ນໜ້າທີ່ພື້ນຖານຍາວນານ ທັງມີຄວາມໝາຍຮີບດ່ວນສະເພາະໜ້າ.
ພິເສດ ມະຕິກອງປະຊຸມສູນກາງພັກຄັ້ງທີ 4 ສະໄໝທີ XI ໄດ້ພິນິດໄສວ່າ: “ພະນັກງານ ສະມາຊິກພັກພາກສ່ວນໜຶ່ງທີ່ບໍ່ໜ້ອຍ, ໃນນັ້ນມີສະມາຊິກພັກທີ່ດຳລົງຕຳແໜ່ງນຳພາ ຄຸ້ມຄອງ, ນັບທັງພະນັກງານຂັ້ນສູງຈຳນວນໜຶ່ງ, ຖືກເສື່ອມໂຊມທາງດ້ານແນວຄິດການເມືອງ, ຄຸນສົມບັດ, ແບບແຜນດຳລົງຊີວິດ ດ້ວຍບັນດາປະກົດການທີ່ຕ່າງກັນຄື ຫຼະເຫຼີງເຫີນຫ່າງອຸດົມຄະຕິ, ຕົກໃສ່ລັດທິອັດຕະບຸກຄົນ ອິດສາ, ສວຍໂອກາດ, ຖືຜົນປະໂຫຍດເປັນສຳຄັນ, ແລ່ນຫາຊື່ສຽງ ເງິນຕຳ, ຫຶງສານິນທາດ້ານຖານະຕຳແໜ່ງ, ພາກສ່ວນນິຍົມ, ສໍ້ລາດບັງຫຼວງ, ຟຸມເຟືອຍ, ເຮັດຕາມລຳພັງໃຈ ໄຮ້ຫຼັກການ...”(1). ສະພາບການດັ່ງກ່າວ “ໄດ້ເຮັດໃຫ້ຄວາມໄວ້ວາງໃຈຂອງປະຊາຊົນຕໍ່ກັບພັກຖືກຫລຸດຜ່ອນລົງ; ຖ້າຫາກບໍ່ແກ້ໄຂດັດແປງມັນຈະກາຍເປັນສິ່ງທ້າທາຍຕໍ່ກັບບົດບາດນຳພາຂອງພັກ ແລະ ຄວາມຍືນຍົງຄົງຕົວຂອງລະບອບ”(2). ຍ້ອນເຫດນັ້ນ, ສູນກາງຈຶ່ງຮຽກຮ້ອງໃຫ້ຕ້ອງ “ເດັດດ່ຽວຕໍ່ສູ້ກີດກັ້ນ, ຍູ້ຖອຍສະພາບຄວາມເສື່ອມໂຊມທາງດ້ານແນວຄິດການເມືອງ, ຄຸນສົມບັດ, ແບບແຜນດຳລົງຊີວິດຂອງພະນັກງານ ສະມາຊິກພັກພາກສ່ວນໜຶ່ງທີ່ບໍ່ໜ້ອຍ, ກ່ອນອື່ນໝົດແມ່ນພະນັກງານນຳພາ ຄຸ້ມຄອງຂັ້ນຕ່າງໆ ເພື່ອຍົກສູງຄວາມສາມາດນຳພາ, ກຳລັງແຮງສູ້ຮົບຂອງພັກ, ປັບປຸງຄວາມເຊື່ອຖືຂອງສະມາຊິກພັກ ແລະ ຂອງປະຊາຊົນຕໍ່ກັບພັກ”(3).
ເອກະສານກອງປະຊຸມໃຫຍ່ຄັ້ງທີ XII ຂອງພັກ ໄດ້ຊີ້ແຈ້ງອີກຄັ້ງວ່າ: “ສະພາບຄວາມເສື່ອມໂຊມທາງດ້ານແນວຄິດການເມືອງ, ຄຸນສົມບັດ, ແບບແຜນດຳລົງຊີວິດຂອງພະນັກງານ ສະມາຊິກພັກພາກສ່ວນໜຶ່ງທີ່ບໍ່ໜ້ອຍ ຍັງບໍ່ທັນຖືກຍູ້ຖອຍເທື່ອ; ຊ້ຳມີດ້ານ, ມີພາກສ່ວນໄດ້ຜັນແປສັບສົນກວ່າອີກ”(4).
ບັນຫາທີ່ວາງມອອກມາກໍຄື, ຍ້ອນຫຍັງ ສະພາບຄວາມເສື່ອມໂຊມທາງດ້ານແນວຄິດການເມືອງ, ຄຸນສົມບັດ, ແບບແຜນດຳລົງຊີວິດ ຍັງສືບຕໍ່ຜັນແປນັບມື້ນັບຮ້າຍແຮງ, ບໍ່ສາມາດກີດກັ້ນ, ຍູ້ຖອຍໄດ້ ? ແມ່ນບໍ່ວ່າ ພວກເຮົາຕີລາຄາລະດັບ, ລັກສະນະຂອງສະພາບການຍັງບໍ່ທັນຊັດເຈນ, ຍັງບໍ່ທັນຊີ້ໃຫ້ເຫັນແຈ້ງສາເຫດ, ຍັງບໍ່ທັນວາງກຳນົດລະບົບວິທີແກ້ໄຂທີ່ຄົບຊຸດ ແລະ ເຂັ້ມງວດສັກສິດພຽງພໍ ຫຼືວ່າຂາດເງື່ອນໄຂຕ່າງໆທີ່ຈຳເປັນເພື່ອປະຕິບັດວິທີແກ້ໄຂເຫຼົ່ານັ້ນ ?...
ສະພາບການ ແລະ ສາເຫດຂອງຄວາມເສື່ອມໂຊມທາງດ້ານແນວຄິດການເມືອງ, ຄຸນສົມບັດ, ແບບແຜນດຳລົງຊີວິດໃນພະນັກງານ ສະມາຊິດພັກພາກສ່ວນໜຶ່ງທີ່ບໍ່ໜ້ອຍ ໃນປັດຈຸບັນ
ຄວາມເສື່ອມໂຊມທາງດ້ານແນວຄິດການເມືອງ ໃນພະນັກງານ ສະມາຊິດພັກພາກສ່ວນໜຶ່ງທີ່ບໍ່ໜ້ອຍ ໃນປັດຈຸບັນ ໄດ້ສະແດງອອກລະອຽດດັ່ງນີ້:
ທີໜຶ່ງ, ບໍ່ຕັ້ງໜ້າຮ່ຳຮຽນ, ຄົ້ນຄວ້າທິດສະດີການເມືອງ, ພໍໃຈກັບຄວາມຮູ້ແບບງ່າຍດາຍ, ລວມໆ ກ່ຽວກັບລັດທິມາກ - ເລນິນ, ແນວຄິດໂຮ່ຈິມິນ, ແນວທາງ ແຜນນະໂຍບາຍຂອງພັກ, ນະໂຍບາຍ ກົດໝາຍຂອງລັດ.
ທີສອງ, ອົງລະແວງລັ່ງເລທາງດ້ານອຸດົມຄະຕິ, ຈຸດໝາຍ ແລະ ເສັ້ນທາງພັດທະນາຂຶ້ນສູ່ສັງຄົມນິຍົມຂອງຊາດ.
ທີສາມ, ປະຕິເສດບັນດາຜົນງານການປະຕິວັດ ແລະ ບັນດາຄ່ານິຍົມດັ້ງເດີມຂອງຊາດ.
ທີສີ່, ຂາດຄວາມເປັນເອກະພາບກັບບັນດາທັດສະນະ, ແຜນນະໂຍບາຍຂອງພັກ, ຈາກນັ້ນຈຶ່ງບໍ່ເວົ້າ ແລະເຮັດຖືກຕ້ອງຕາມແຜນນະໂຍບາຍ, ແນວທາງຂອງພັກ, ນະໂຍບາຍ, ກົດໝາຍຂອງລັດ. ສວຍໂອກາດທາງການເມືອງພາຍໃຕ້ຫຼາຍຮູບການທີ່ຕ່າງກັນ.
ທີຫ້າ, ບໍ່ປະຕິບັດເຂັ້ມງວດຕາມບັນດາຫຼັກການການຈັດຕັ້ງ, ດຳລົງຊີວິດພັກ, ກ່ອນອື່ນໝົດແມ່ນຫຼັກການລວມສູນປະຊາທິປະໄຕ, ຫຼັກການຕິຊົມຕົນເອງ ແລະ ຕິຊົມ.
ທີຫົກ, ລະເຫຼີງ, ເສຍສະຕິລະວັງຕົວຕໍ່ເລ່ຫຼ່ຽມ, ກົນອຸບາຍ “ຜັນປ່ຽນໂດຍສັນຕິ” ຂອງບັນດາອິດທິກຳລັງສັດຕູ, ພ້ອມນັ້ນກໍບໍ່ເດັດດ່ຽວຕິຊົມ, ຕໍ່ສູ້ກັບບັນດາທັດສະນະທີ່ຜິດພາດ, ບັນດາຖ້ອຍທຳນອງບິດເບືອນປະຫວັດສາດ, ບິດເບືອນສະພາບການຕົວຈິງຂອງປະເທດ, ໃສ່ຮ້າຍປ້າຍສີພັກ, ລະບອບການເມືອງ, ການນຳພາຂອງພັກ ແລະ ລັດເຮົາ.
ທີເຈັດ, ແຈກຢາຍເອກະສານ, ເຜີຍແຜ່ທັດສະນະຕ່າງໆ ທີ່ຝືນກັບໂຄງການການເມືອງ, ກົດລະບຽບ ມະຕິຂອງພັກ, ລະເມີດກົດໝາຍຂອງລັດ.
ຄວາມເສື່ອມໂຊມທາງດ້ານຄຸນສົມບັດ, ແບບແຜນດຳລົງຊີວິດ ໃນພະນັກງານ ສະມາຊິກພັກພາກສ່ວນໜຶ່ງທີ່ບໍ່ໜ້ອຍ ໄດ້ແລະພວມສະແດງອອກດ້ວຍລະດັບທີ່ຮ້າຍແຮງ, ມີທ່າອຽງແຜ່ກວ້າງອອກໃນຫຼາຍຂັ້ນ, ຫຼາຍຂະແໜງການ, ຫຼາຍຂົງເຂດ, ຫຼາຍເປົ້າໝາຍ, ລະອຽດດັ່ງນີ້:
ທີໜຶ່ງ, ລັດທິອັດຕະບຸກຄົນ, ດຳລົງຊີວິດແບບຖືປະໂຫຍດເປັນສຳຄັນ, ເຫັນແກ່ຜົນປະໂຫຍດສ່ວນຕົວ ໃນພະນັກງານ ສະມາຊິກພັກ ຍັງບໍ່ຖືກກີດກັ້ນແລະຍູ້ຖອຍ.
ທີສອງ, ການສໍ້ລາດບັງຫຼວງ, ກິນສິນບົນ, ຟຸມເຟືອຍ, ລັກລອບຂອງຫຼວງ ບໍ່ຫລຸດລົງ.
ທີສາມ, ຄວາມເສື່ອໂຊມທາງດ້ານຄຸນສົມບັດສະແດງອອກໃນແບບດຳລົງຊີວິດສວຍໂອກາດ, ເສເພ ຫຼິ້ນກິນແບບເມົາມົວ.
ທີສີ່, ທ່າທີ່ເມີນເສີຍຕໍ່ວຽກງານທີ່ໄດ້ຮັບມອບໝາຍ, ສະພາບການ ຄຳເວົ້າບໍ່ໄປຄຽງຄູ່ກັບການກະທຳ ຍັງແຜ່ຫຼາຍຢູ່.
ທີຫ້າ, ພະຍາດອາດຍາສິດ, ຫ່າງເຫີນປະຊາຊົນ, ມັກຟັງຄຳເວົ້າຍ້ອງຜົນງານ, ບໍ່ຢາກຟັງ ແລະເວົ້າຄຳສັດ.
ທີຫົກ, ຈັນຍາບັນວິຊາຊີບບໍ່ໄດ້ຮັບການເຊີດຊູ, ນັບທັງໃນບັນດາຂົງເຂດທີ່ອ່ອນໄຫວທີ່ສຸດເຊັ່ນ ການສຶກສາ ສາທາລະນະສຸກ; ການສຶກສາບຸກຄະລິກກະພາບ ບໍ່ໄດ້ຮັບການເອົາໃຈໃສ່ທີ່ເໝາະສົມ.
ທີເຈັດ, ການດຳລົງຊີວິດແບບຖືຜົນປະໂຫຍດເປັນສຳຄັນ, ອິດສາ ເຫັນແກ່ຜົນປະໂຫຍກສ່ວນຕົວ ພວມເປັນຜົນກະທົບໂດຍກົງເຖິງຄວາມພົວພັນຄຸນສົມບັດໃນຄອບຄົວ, ເຖິງຮີດຄອງປະເພນີຄອບຄົວຫວຽດນາມ.
ສະພາບຄວາມເສື່ອມໂຊມທາງດ້ານແນວຄິດການເມືອງ, ຄຸນສົມບັດ, ແບບແຜນດຳລົງຊີວິດ ຂອງພະນັກງານ ສະມາຊິກພັກພາກສ່ວນໜຶ່ງທີ່ບໍ່ໜ້ອຍ ມີສາເຫດພາວະວິໄສ ແລະ ອັດຕະວິໄສ ຕ່າງໆ ແຕ່ໃນນັ້ນສາເຫດອັດຕະວິໄສແມ່ນຕົ້ນຕໍ.
ສາເຫດພາວະວິໄສ
ທີໜຶ່ງ, ຍ້ອນການກະທົບຈາກການວິກິດຂອງລັດທິສັງຄົມນິຍົມໃນໂລກ ແລະ ຈາກດ້ານຫຍໍ້ທໍ້ຕ່າງໆຂອງວິວັດການໂລກາພິວັດ, ຍ້ອນບັນດາອິດທິກຳລັງປະຕິການ ສັດຕູ, ການສວຍໃຊ້ພາຫະນະສື່ມວນຊົນທີ່ທັນສະໄໝເພື່ອເສກສັນປັ້ນແຕ່ງ, ບິດເບືອນສະພາບການຫວຽດນາມ, ລະດົມສົ່ງເສີມການດຳລົງຊີວິດແບບຊົມໃຊ້ໃຫ້ສຸກກາຍສະບາຍໃຈ, ຖືຜົນປະໂຫຍດວັດຖຸເປັນສຳຄັນ, ລັດທິອັດຕະບຸກຄົນ, ເຫັນແກ່ຜົນປະໂຫຍດສ່ວນຕົວ, ເຫັນແກ່ເງິນຄຳພຽງຢ່າງດຽວ.
ທີສອງ, ຍ້ອນຜົນກະທົບຈາກດ້ານລົບຂອງກົນໄກເສດຖະກິດຕະຫຼາດ.
ທີສາມ, ກົນອຸບາຍ, ຍຸດທະສາດ “ຜັນປ່ຽນໂດຍສັນຕິ” ຂອງບັນດາອິດທິກຳລັງສັດຕູ.
ສາເຫດອັດຕະວິໄສ
ທີໜຶ່ງ, ວຽກງານອົບຮົມສຶກສາການເມືອງ, ແນວຄິດໃຫ້ພະນັກງານ ສະມາຊິກພັກບໍ່ໄດ້ຮັບຄວາມເອົາໃຈໃສ່ເປັນສຳຄັນ, ການເຄື່ອນໄຫວມີປະສິດທິຜົນໜ້ອຍ. ມີປະກົດການເບິ່ງເບົາການອົບຮົມສຶກສາລັດທິມາກ-ເລນິນ, ແນວຄິດໂຮ່ຈິມິນ, ເບິ່ງເບົາການອົບຮົມສຶກສາຄຸນສົມບັດປະຕິວັດ.
ທີສອງ, ວຽກງານສະຫລຸບສັງລວມພຶດຕິກຳ, ຄົ້ນຄວ້າທິດສະດີຍັງຕິດຂັດ ບໍ່ໄດ້ຕາມຕາມຄວາມຕ້ອງການ, ປະສິດທິຜົນຕ່ຳ.
ທີສາມ, ວຽກງານຄຸ້ມຄອງພະນັກງານ ສະມາຊິກພັກຖືກປ່ອຍປະລະເຫຼີງ. ຫຼັກການຈັດຕັ້ງ ແລະດຳເນີນຊີວິດພັກບໍ່ໄດ້ຮັບການປະຕິບັດຢ່າງເຂັ້ມງວດ.
ທີສີ່, ກະໂຕພະນັກງານ ສະມາຊິກພັກພາກສ່ວນໜຶ່ງ ບໍ່ຍອມຝຶກຝົນຫຼໍ່ຫຼອມ ແລະ ຮ່ຳຮຽນ, ປະໃຫ້ລັດທະອັດຕະບຸກຄົນຂະຫຍາຍຕົວ, ແຊກຄຸມ, ທຳລາຍຄຸນທາດທີ່ດີງາມຂອງສະມາຊິກພັກກອມມຸນິດ.
ທີຫ້າ, ຄວາມອ່ອນແອຕ່ຳຕ້ອຍໃນການຄຸ້ມຄອງບໍລິຫານລັດ, ຄຸ້ມຄອງສັງຄົມແມ່ນເປັນສາເຫດ ທັງເປັນຜົນທີ່ຕາມມາ ຂອງສະພາບຄວາມເສື່ອມໂຊມທາງດ້ານແນວຄິດການເມືອງ, ຄຸນສົມບັດ, ແບບແຜນດຳລົງຊີວິດ. ດ້ວຍສາຍຕາສັດຈະວິພາກ ແລະ ເຂັ້ມງວດ, ຕ້ອງຖືວ່ານີ້ເປັນສາເຫດຕົ້ນຕໍ.
ວິທີແກ້ໄຂເພື່ອປ້ອງກັນແລະຕ້ານ ຄວາມເສື່ອມໂຊມທາງດ້ານແນວຄິດການເມືອງ, ຄຸນສົມບັດ, ແບບແຜນດຳລົງຊີວິດ
ເພື່ອປ້ອງກັນແລະຕ້ານສະພາບຄວາມເສື່ອມໂຊມທາງດ້ານແນວຄິດການເມືອງ, ຄຸນສົມບັດ, ແບບແຜນດຳລົງຊີວິດໃນພະນັກງານ ສະມາຊິກພັກພາກສ່ວນໜຶ່ງທີ່ບໍ່ໜ້ອຍໃນປັດຈຸບັນ, ຕ້ອງຜັນຂະຫຍາຍປະຕິບັດລະບົບບັນດາວິທີແກ້ໄຂໜຶ່ງຢ່າງຂ້ຽວຂາດ, ຄົບຊຸດ.
ບັນດາວິທີແກ້ໄຂໃນວຽກງານກໍ່ສ້າງພັກ
ພ້ອມໆກັບການສືບຕໍ່ປະຕິບັດບັນດາແຜນນະໂຍບາຍ, ມະຕິ, ຄຳສັ່ງ, ຂໍ້ກຳນົດກ່ຽວກັບການກໍ່ສ້າງພັກ, ມະຕິກອງປະຊຸມໃຫຍ່ຄັ້ງທີ XII ຂອງພັກໄດ້ກຳນົດ: ເດັດດ່ຽວ, ຕັ້ງໝັ້ນດ້ວຍຄວາມຕັດສີນໃຈການເມືອງສູງ ສືບຕໍ່ຍູ້ແຮງການປະຕິບັດມະຕິຂອງກອງປະຊຸມສູນກາງພັກຄັ້ງທີ 4 (ສະໄໝທີ XI) ວ່າດ້ວຍການກໍ່ສ້າງພັກ, ຊຶ່ງຮຽກຮ້ອງໃຫ້ຕ້ອງສຸມໃສ່ປະຕິບັດບັນດາໜ້າທີ່, ວິທີແກ້ຕົ້ນຕໍຈຳນວນໜຶ່ງດັ່ງນີ້:
ທີໜຶ່ງ, ຍູ້ແຮງການສະຫລຸບສັງລວມພຶດຕິກຳ, ຄົ້ນຄວ້າວິທະຍາສາດ, ຄົ້ນຄວ້າທິດສະດີການເມືອງ.
ຍູ້ແຮງການສະຫລຸບສັງລວມພຶດຕິກຳ, ຄົ້ນຄວ້າວິທະຍາສາດ, ຄົ້ນຄວ້າທິດສະດີໃນທົ່ວລະບົບການເມືອງ, ພິເສດແມ່ນຢູ່ບັນດາສະຖາບັນວິທະຍາສາດ, ມະຫາວິທະຍາໄລ. ດຳເນີນການບຳລຸງອົບຮົມທິດສະດີ, ບຳລຸງຄວາມຮູ້ໃໝ່ຢ່າງເປັນປະຈຳໃຫ້ແກ່ພະນັກງານ ສະມາຊິກພັກ, ເປັນຕົ້ນແມ່ນພະນັກງານການນຳ, ພະນັກງານຄຸ້ມຄອງບໍລິຫານຂັ້ນຕ່າງໆ, ພິເສດແມ່ນຂັ້ນສູນກາງ.
ທີສອງ, ເພີ່ມທະວີວຽກງານແນວຄິດຕໍ່ກັບພະນັກງານ ສະມາຊິກພັກ ແລະ ປະຊາຊົນ.
ປ່ຽນແປງໃໝ່ວຽກງານໂຄສະນາ ອົບຮົມສຶກສາການເມືອງແນວຄິດ, ຄຸນສົມບັດ, ແບບແຜນດຳລົງຊີວິດໃຫ້ພະນັກງານ ສະມາຊິກພັກ ໂດຍຕິດກັບການສຳຫຼວດກວດກາ ຕີລາຄາ ແລະ ມາດຕະການແກ້ໄຂບັນຫາຮີບດ່ວນ ໃນວຽກງານກໍ່ສ້າງພັກຂອງຂັ້ນຕ່າງໆ, ສ້າງຄວາມເຊື່ອຖືໃນປະຊາຊົນ. ເພີ່ມທະວີການຊີ້ນຳ ນຳພາຂອງບັນດາຄະນະພັກ ຕໍ່ກັບວຽກງານແນວຄິດ. ເສີມຂະຫຍາຍກຳລັງແຮງສັງລວມເພື່ອຍູ້ແຮງວຽກງານແນວຄິດຂອງພັກ. ຍົກສູງຄຸນນະພາບຂອງກົງຈັກ, ພະນັກງານເຮັດວຽກງານແນວຄິດຂັ້ນຕ່າງໆ. ເອົາໃຈໃສ່ເຖິງການຕໍ່ສູ້ທາງດ້ານແນວຄິດ, ທິດສະດີການເມືອງປັດຈຸບັນ. ເພີ່ມທະວີການຊີ້ນຳ, ກຳນົດທິດທາງການເຄື່ອນໄຫວໃນຂົງເຂດສິລະປະ ວັນນະຄະດີ, ປະກອບສ່ວນຢັ້ງຢືນຄຸນຄ່າຄຸນສົມບັດ ແລະ ບຸກຄະລິກລັກສະນະຂອງຄົນຫວຽດນາມໃໝ່ສັງຄົມນິຍົມ.
ເພີ່ມທະວີການຊີ້ນຳ ນຳພາ ແລະຄຸ້ມຄອງສື່ສິ່ງພິມ ຕໍ່ໜ້າຄວາມຮຽກຮ້ອງຕ້ອງການໃໝ່. ປັບປຸງການເຄື່ອນໄຫວຖະແຫຼງຂ່າວ ໂຄສະນາການ; ຄຸ້ມຄອງການເຄື່ອນໄຫວສື່ຂ່າວຢ່າງມີປະສິດທິຜົນ ຖືກຕ້ອງຕາງການກຳນົດທິດຂອງພັກ ແລະລັດ. ປະຕິບັດເປັນຢ່າງດີການໂຄສະນາ ຍ້ອງຍໍຊົມເຊີຍວຽກດີ ຄົນເດັ່ນ; ເອົາປັດໄຈຕັ້ງໜ້າ ເພື່ອຍູ້ຖອຍຄວາມຫຍໍ້ທໍ້; ພ້ອນນັ້ນກໍຕຳໜິວິຈານ, ຕໍ່ສູ້ກັບບັນດາປະກົດການເຊື່ອມໂຊມທາງດ້ານແນວຄິດການເມືອງ, ຂາດຄວາມຮັບຜິດຊອບ, ເປັນແກ່ຜົນປະໂຫຍດສ່ວນຕົວ, ລະເມີດມາດຕະຖານທາງຈະລິຍະທຳ, ແບບແຜນດຳເນີນຊີວິດ,.. ສຸມໃສ່ປັບປຸງການຄຸ້ມຄອງສື່ຂ່າວໃນເຄືອຂ່າຍອິນເທີເນັດ, ບັນດາເຄືອຂ່າຍສັງຄົມ ແລະ ບຼ໊ອກສ່ວນຕົວ.
ພະນັກງານນຳພາ, ຄຸ້ມຄອງຕ້ອງພົວພັນຕິດຕໍ່ ສົນທະນາໂດຍກົງກັບປະຊາຊົນຢ່າງເປັນປະຈຳ, ເປັນເຈົ້າການກຳຄວາມຄິດຈິດໃຈຂອງພະນັກງານ ສະມາຊິກພັກ, ຕີລາຄາ ຄາດຄະເນການຜັນແປດ້ານແນວຄິດຂອງພະນັກງານ ສະມາຊິກພັກ ແລະ ມີມາດຕະການເພື່ອແກ້ໄຂຢ່າງທັນການ. ຕໍ່ສູ້ຢ່າງເດັດດ່ຽວເພື່ອທັບມ້າງກົນອຸບາຍ ແລະ ການເຄື່ອນໄຫວ “ຜັນປ່ຽນໂດຍສັນຕິ” ຂອງບັນດາອິດທິກຳລັງສັດຕູ. ເປັນເຈົ້າການໃນການປ້ອງກັນ, ຕໍ່ສູ້, ຕຳໜິວິຈານຕ້ານປະກົດການ “ຜັນປ່ຽນດ້ວຍຕົນເອງ”, “ປ່ຽນແປງດ້ວຍຕົນເອງ” ຢູ່ພາຍໃນພັກ. ຮັກສາຄວາມສາມັກຄີເປັນເອກະພາບໃນພັກ, ຄວາມເຫັນດີເຫັນພ້ອມສັງຄົມ.
ທີສາມ, ຍູ້ແຮງການຮ່ຳຮຽນ ແລະ ເຮັດຕາມແນວຄິດ, ຄຸນສົມບັດ ແລະ ແບບແຜນໂຮ່ຈິມິນ ຕາມຈິດໃຈຄຳສັ່ງສະບັບເລກທີ່ 05-CT/TW, ລົງວັນທີ 15 ພຶດສະພາ 2016, ຂອງກົມການເມືອງສູນກາງພັກ ຢ່າງແທດຈິງ ໂດຍຕິດກັບວຽກງານ, ການຝຶກຝົນຫຼໍ່ຫຼອມ, ການບຳລຸງສ້າງຕົວເອງປະຈຳວັນຂອງພະນັກງານ ສະມາຊິກພັກແຕ່ລະຄົນ, ເພື່ອເຮັດໃຫ້ການປະຕິບັດຕາມແວ່ນແຍງຂອງລຸງໂຮ່ມີປະສິດທິຜົນຕົວຈິງ. ເສີມຂະຫຍາຍບົດບາດເປັນເຈົ້າການ, ຕື່ນຕົວສະໝັກໃຈຂອງພະນັກງານ ສະມາຊິກພັກ ໃນການຝຶກຝົນຫຼໍ່ຫຼອມ, ຍົກສູງຫຼັກໝັ້ນການເມືອງ, ຄຸນສົມບັດ, ແບບແຜນດຳລົງຊີວິດທີ່ດີ.
ທີສີ່, ແຕ່ລະສຳນັກງານອົງການ, ກົມກອງ, ທ້ອງຖິ່ນຕ້ອງສຳຫຼວດກວດຄືນ ແລະ ມີແຜນການແກ້ໄຂ, ຜ່ານຜ່າສິ່ງຄົງຄ້າງ, ຂໍ້ຈຳກັດ, ຂໍ້ຂາດຕົກບົກພ່ອງທີ່ກອງປະຊຸມໃຫຍ່ຄະນະພັກຂອງຕົນໄດ້ຊີ້ອອກມາ; ເພື່ອແກ້ໄຂ ດັດແປງ ເພີ່ມເຕີມບັນດາເນື້ອໃນທີ່ຈຳເປັນຢ່າງທັນການ ແນໃສ່ຊີ້ນຳນຳພາການປະຕິບັດ, ຕິດກັບການປະຕິບັດມະຕິກອງປະຊຸມໃຫຍຄັ້ງທີ XII ຂອງພັກໃຫ້ມັນສອດຄ່ອງກັນ, ຮັບປະກັນປະສິດທິຜົນແທດຈິງ, ເປັນຕົ້ນແມ່ນ ບັນດາເນື້ອໃນທີ່ຍັງບໍ່ທັນປະຕິບັດ ຫຼືປະຕິບັດບໍ່ໄດ້ຕາມຈຸດປະສົງ ລະດັບຄາດໝາຍທີ່ວາງໄວ້ ແລະ ບັນດາບັນຫາສັບສົນທີ່ຫາກໍເກີດຂຶ້ນ.
ທີຫ້າ, ກ່ຽວກັບການຈັດຕັ້ງ ພະນັກງານ ແລະ ການດຳເນີນຊີວິດພັກ, ບັນດາຄະນະພັກ ການຈັດຕັ້ງພັກ, ບັນດາອົງການ ກົມກອງຕ້ອງປັບປຸງເພີ່ມເຕີມ ດັດແປງກົດລະບຽບການເຮັດວຽກໃຫ້ສອດຄ່ອງກັບມະຕິກອງປະຊຸມໃຫຍ່ຄັ້ງທີ XII ຂອງພັກ, ມະຕິກອງປະຊຸມໃຫຍ່ຄະນະພັກຂອງຂັ້ນຕົນເອງ ແລະ ສະພາບການຕົວຈິງຢູ່ສຳນັກງານອົງການ, ກົມກອງ, ທ້ອງຖິ່ນ; ໃນນັ້ນ, ເອົາໃຈໃສ່ທຳຄວາມກະຈ່າງແຈ້ງກ່ຽວກັບບົດບາດ, ຄວາມຮັບຜິດຊອບ, ສິດອຳນາດຂອງໝູ່ຄະນະການນຳ ແລະ ບຸກຄົນຜູ້ນຳໜ້າ ໃນວຽກງງານຈັກຕັ້ງພະນັກງານ. ປ່ຽນແປງໃໝ່ບັນດາຂອດໃນວຽກງານພະນັກງານ ຢ່າງແຂງແຮງ, ຄົບຊຸດ. ເອົາການຕີລາຄາພະນັກງານເປັນປະຖົມປັດໃຈ. ເປີດກວ້າງປະຊາທິປະໄຕໃນແຕ່ລະຂອດຂອງວຽກງານພະນັກງານ: ນັບແຕ່ຕີລາຄາພະນັກງານ, ກໍ່ສ້າງແຜນກຳນົດ, ບຳລຸງສ້າງ ຈົນເຖິງຜັດປ່ຽນ, ແຕ່ງຕັ້ງ, ແຕ່ງຕັ້ງຄືນໃໝ່ ຕາມທິດໃຫ້ຫຼາຍເປົ້າໝາຍໄດ້ເຂົ້າຮ່ວມ. ຍິ່ງເປີດກວ້າງປະຊາທິປະໄຕຢ່າງແທ້ຈິງ, ຍິ່ງມີເງື່ອນໄຂເພື່ອຄັດເລືອກເອົາຜູ້ທີ່ມີຄຸນສົມບັດ ມີຄວາມເກັ່ງກ້າສາມາດ ໃຫ້ມາດຳລົງດຳແໜ່ງ ຮັບຜິດຊອບໜ້າທີ່ທີ່ສຳຄັນ ໃນກົງຈັກຂອງອົງການພັກ ແລະ ລັດ. ແກ້ໄຂຜ່ານຜ່າຈຸດອ່ອນໃນແຕ່ລະຂອດຂອງວຽກງານພັກ.
ທົດລອງມອບສິດໃຫ້ເລຂາຄະນະພັກເປັນຜູ້ຄັດເລືອກ ແນະນຳຜູ້ອອກຮັບເລືອກຕັ້ງເປັນກຳມະການປະຈຳຄະນະພັກ; ຂັ້ນຫົວໜ້າມີຄວາມຮັບຜິດຊອບໃນການຄັດເລືອກແລະແນະນຳຜູ້ທີ່ຈະໄດ້ເລືອກຕັ້ງ, ແຕ່ງຕັ້ງເປັນຮອງຫົວໜ້າ; ທົດລອງລະບອບແນະນຳຜູ້ອອກຮັບເລືອກຕັ້ງ, ລະບອບຝຶກງານການນຳ, ການຄຸ້ມຄອງບໍລິຫານ; ປະຕິບັດລຳດັບດຳເນີນການແນະນຳບຸກຄະລາກອນ ຕາມທິດໃຫ້ຜູ້ທີ່ຈະໄດ້ຮັບການແຕ່ງຕັ້ງຕ້ອງສະເໜີໂຄງການ ຫຼືແຜນການປະຕິບັດງານຂອງຕົນ ກ່ອນເມື່ອທີ່ຂັ້ນມີສິດອຳນາດພິຈາລະນາ ຕັດສີນຕົກລົງການແຕ່ງຕັ້ງ.
ປັບປຸງການຈັດຕັ້ງ, ຍົກສູງຄວາມສາມາດນຳພາ, ກຳລັງແຮງສູ້ຮົບ ຂອງອົງການຈັດຕັ້ງຮາກຖານພັກ, ຍົກສູງຄຸນນະພາບການດຳເນີນຊີວິດຂອງໜ່ວຍພັກ, ອົງຄະນະພັກ; ປະຕິບັດຫຼັກການຕິຊົມຕົນເອງ ແລະ ຕິຊົມຢ່າງເຂັ້ມງວດ.
ທີຫົກ, ເພີ່ມທະວີວຽກງານກວດກາ, ຕິດຕາມກວດກາ, ກວດລັດຖະການ, ກວດສອບ, ສືບສວນ, ຟ້ອງຄະດີ, ພິພາກສາ ເພື່ອຍົກສູງປະສິດທິຜົນຂອງວຽກງານປ້ອງກັນແລະຕ້ານການສໍ້ລາດບັງຫຼວງ, ຄວາມຟຸມເຟືອຍ. ສະຫລຸບສັງລວມຢ່າງຮອບດ້ານວຽກງານຕໍ່ສູ້ປ້ອງກັນແລະຕ້ານການສໍ້ລາດບັງຫຼວງ, ຄວາມຟຸມເຟືອຍ, ປະຕິບັດການປະຢັດ; ດັດແປງ ເພີ່ມເຕີມກົດໝາຍວ່າດ້ວຍການປ້ອງກັນ, ຕ້ານການສໍ້ລາດບັງຫຼວງ. ປັບປຸງບູລະນະ ແລະ ເພີ່ມທະວີຄວາມຮັບຜິດຊອບ, ຍົກສູງປະສິດທິຜົນການເຄື່ອນໄຫວຂອງອົງການປ້ອງກັນ, ຕ້ານການສໍ້ລາດບັງຫຼວງ. ພິພາກສາບັນດາຄະດີສໍ້ລາດບັງຫຼວງຢ່າງເຂັ້ມງວດ, ກ່ອນອື່ນໝົດແມ່ນບັນດາຄະດີທີ່ຮ້າຍແຮງ, ສັບສົນ, ກໍ່ຄວາມຮ້ອນເຄື່ອງໃນປະຊາຊົນ. ຈັດຕັ້ງໃຫ້ປະຊາຊົນປະກອບສ່ວນກໍ່ສ້າງພັກຕາມກຳນົດເວລາ ໂດຍຜ່ານແນວໂຮມປະເທດຊາດ ແລະ ບັນດາອົງຄະນະການເມືອງ - ສັງຄົມ.
ທີເຈັດ, ຮີບດ່ວນໃນການກວດຄືນ, ເລີກລ້າງບັນດາກົນໄກ, ນະໂຍບາຍທີ່ບໍ່ສອດຄ່ອງອີກ; ກໍ່ສ້າງ, ປະກາດໄຊ້ບັນດານະໂຍບາຍໃໝ່ທີ່ຄົບຊຸດ ເພື່ອປ່ຽນແປງໃໝ່ວຽກງານພະນັກງານຢ່າງແຂງແຮງ.
ກວດຄືນບັນດາກົນໄກ, ນະໂຍບາຍ ແລະ ເອກະສານກົດໝາຍ ເພື່ອກວດກາ, ຄຸ້ມຄອງເງິນທຶນແລະຊັບສີນຂອງລັດຢ່າງແໜ້ນແຟ້ນ, ລົບລ້າງຊ່ອງວ່າງຕ່າງໆໃນກົດໝາຍ, ນະໂຍບາຍທີ່ຖືກພວກຄົນຮ້າຍສວຍໃຊ້ໂດຍງ່າຍເພື່ອສໍ້ລາດບັງຫຼວງ.
ປະຕິບັດການປະຕິຮູບການບໍລິຫານລັດ ແລະ ການປະຕິຮູບການບໍລິຫານຈັດການໃນພັກຢ່າງຕັ້ງໜ້າ. ກວດຄືນ, ເລີກລ້າງບັນດາກົນໄກ, ນະໂຍບາຍທີ່ບໍ່ສອດຄ່ອງອີກ, ທີ່ຂັດຂວາງການປະຕິບັດໜ້າທີ່ຂອງພະນັກງານ ຂ້າລັດຖະການ; ດັດແປງ ປັບປຸງເພີ່ມເຕີມ ຫຼືປະກາດໃຊ້ໃໝ່ ຂໍ້ກຳນົດຕ່າງໆຂອງພັກ ແລະ ລັດ ຕາມທິດເຊີດຊູຍິ່ງກວ່າອີກ ຄວາມຮັບຜິດຊອບ ແລະ ສິດອຳນາດຂອງຜູ້ນຳໜ້າ ໃນການພົວພັນລະຫວ່າງໝູ່ຄະນະ ແລະ ບຸກຄົນ ຊຶ່ງທັງຕ້ອງເຄົາລົບນັບຖືຫຼັກການລວມໝູ່ ທັງຕ້ອງເສີມຂະຫຍາຍບົດບາດຂອງແຕ່ລະບຸກຄົນຜູ້ນຳໜ້າ; ສົ່ງເສີມ, ປົກປັກຮັກສາຜູ້ກ້າຄິດ, ກ້າເຮັດ, ກ້າຮັບຜິດຊອບ, ຕັ້ງຜົນປະໂຫຍດສ່ວນລວມຂຶ້ນເທິງຜົນປະໂຫຍດສ່ວນຕົວ.
ຍູ້ແຮງການປະຕິຮູບລະບອບເງິນເດືອນ, ເຮືອນຢູ່ ແລະ ປະຕິບັດມັນໂດຍໄວ, ຕ້ານການປະຕິບັດແບບສະເຫຼ່ຍ, ສະເໝີເທົ່າທຽມກັນ; ພ້ອມກັນນັ້ນກໍຕ້ານສິດພິເສດ ຜົນປະໂຫຍດພິເສດ; ຕິດກັບການຫລຸດບັນຈຸບຸກຄະບາກອນໃຫ້ກະທັດລັດ ແລະ ການຈັດວາງຖັນແຖວພະນັກງານ ລັດຖະກອນຄືນໃໝ່.
ປະກາດໃຊ້ໂດຍໄວກົດລະບຽບຕິດຕາມກວດກາ (ໂດຍກົງ ແລະ ໂດຍທາງອ້ອມ) ຂອງປະຊາຊົນຕໍ່ກັບພະນັກງານ ສະມາຊິກພັກ ການຈັກຕັ້ງພັກ ແລະ ອຳນາດການປົກຄອງຂັ້ນຕ່າງໆ; ໃນນັ້ນມີກົນໄກຕິດຕາມກວດກາຂອງແນວໂຮມປະເທດຊາດຫວຽດນາມ ແລະ ບັນດາອົງຄະນະການເມືອງ-ສັງຄົມ, ເກັບກຳຄວາມເຫັນປະກອບສ່ວນຂອງຜູ້ຊ່ຽວຊານ, ນັກວິທະຍາສາດ; ກົນໄກໃຫ້ແນວໂຮມປະເທດຊາດ, ບັນດາອົງຄະນະການເມືອງ-ສັງຄົມ ແລະ ປະຊາຊົນ ເຂົ້າຮ່ວມການປະກອບຄວາມເຫັນກໍ່ສ້າງພັກ, ກໍ່ສ້າງອຳນາດການປົກຄອງ.
ບັນດາວິທີແກ້ໄຂໃນການເພີ່ມທະວີການຄຸ້ມຄອງບໍລິຫານລັດ
ທີໜຶ່ງ, ກໍ່ສ້າງ ແລະ ປັບປຸງບູລະນະລະບົບກົດໝາຍ.
ເຕົ້າໂຮມທຸກແຫຼ່ງພະລັງ, ເຊີດຊູຄວາມຮັບຜິດຊອບຂອງບັນດາຂະແໜງການ, ຂັ້ນຕ່າງໆ, ສູ້ຊົນກໍ່ສ້າງ ແລະ ປັບປຸງບູລະນະລະບົບກົດໝາຍ ທາງດ້ານຈຳນວນ ແລະ ຄຸນນະພາບ. ກໍ່ສ້າງ ແລະ ປັບປຸງບູລະນະລະບົບບັນດາເອກະສານກຳນົດກົດໝາຍ ຮັບປະກັນລັກສະນະເອກະພາບໃນຕົວ, ຈະແຈ້ງ ກ່ຽວກັບລຳດັບຊັ້ນ, ຄວາມຊັດເຈນ, ໂປ່ງໃສ ແລະ ເຂົ້າໃຈງ່າຍ, ປະຕິບັດງ່າຍ, ມີລັກສະນະປະຕິບັດເປັນຈິວໄດ້ສູງ. ປະຕິຮູບໂດຍພື້ນຖານລຳດັບການກໍ່ສ້າງ ແລະ ປະກາດໃຊ້ເອກະສານກຳນົດກົດໝາຍ; ຮັບປະກັນເພີ່ມຂຶ້ນທາງດ້ານຈຳນວນ, ທັງຍົກສູງຄຸນນະພາບຂອງເອກະສານ; ເສີມຂະຫຍາຍປະຊາທິປະໄຕ, ລະດົມສະຕິປັນຍາຢ່າງກວ້າງຂວາງ.
ທີສອງ, ກໍ່ສ້າງ ແລະ ປັບປຸງບູລະນະລະກົນໄກ, ນະໂຍບາຍຄຸ້ມຄອງເສດຖະກິດ - ສັງຄົມ.
ໃນຂົງເຂດເສດຖະກິດ, ສຸມໃສ່ປັບປຸງບູລະນະລະລະບອບກົດໝາຍກ່ຽວກັບກຳມະສິດ ແນໃສ່ຫັນແນວທາງພັດທະນາເສດຖະກິດຕະຫຼາດກຳນົດທິດສັງຄົມນິຍົມໃຫ້ເປັນນິຕິກຳ. ໃນຂົງເຂດສັງຄົມ ແລະ ປະຕິບັດນະໂຍບາຍສັງຄົມ, ເອົາໃຈໃສ່ເຖິງວຽກງານການກໍ່ສ້າງ ແລະປະກາດໃຊ້ບັນດາເອກະສານກົດໝາຍ ຮັບປະກັນປະຕິບັດບັນດານະໂຍບາຍກ່ຽວກັບຄວາມສະເໝີພາບທາງສັງຄົມ ໃນການເຂົ້າເຖິງ ແລະ ຊົມໃຊ້ການບໍລິການສາທາລະນະ, ສັງຄົມສົງເຄາະ, ການຫລຸດຜ່ອນຄວາມທຸກຍາກ... ໃນຂົງເຂດປ້ອງກັນຊາດ, ປ້ອງກັນຄວາມສະຫງົບ, ລະບຽບຄວາມປອດໄພສັງຄົມ, ໃຫ້ຄວາມສຳຄັນແກ່ການກໍ່ສ້າງ ແລະ ປັບປຸງບູລະນະລະກົດໝາຍກ່ຽວກັດຊາຍແດນ, ອານາເຂດ, ເຂດທະເລ, ຄວາມໝັ້ນຄົງແຫ່ງຊາດ. ໃນຂົງເຂດການຈັດຕັ້ງ ແລະ ເຄື່ອນໄຫວຂອງກົງຈັກແຫ່ງລັດ, ສືບຕໍ່ຫັນເປັນນິຕິກຳຢ່າງລະອຽດເປັນເອກະພາບ ຕໍ່ຫຼັກການທີ່ວ່າ ອຳນາດລັດແມ່ນເປັນເອກະພາບ, ມີການແບ່ງງານຢ່າງຈະແຈ້ງ, ການສົມທົບ ແລະກວດກາອຳນາດຢ່າງແໜ້ນແຟ້ນ ລະຫວ່າງບັນດາອົງການລັດ ໃນການປະຕິບັດບັນດາສິດນິຕິບັນຍັດ, ບໍລິຫານ, ຕຸລາການ.
ທີສາມ, ເພີ່ມທະວີວຽກງານກວດກາລັດ.
ກໍ່ສ້າງລະບຽບກົດໝາຍທີ່ເປັນມາດຕະຖານໃຫ້ແກ່ການແກ້ໄຂການຮ້ອງທຸກ, ຟ້ອງຮ້ອງໃນປັດຈຸບັນ. ຍູ້ແຮງວຽກງານໂຄສະນາ, ອົບຮົມສຶກສາກ່ຽວກັບການຮ້ອງທຸກ, ຟ້ອງຮ້ອງ. ສຸມໃສ່ຊີ້ນຳວຽກງານກວດກາການປະຕິບັດສາມຈຸດໃຫຍ່ໃນການແກ້ໄຂການຮ້ອງທຸກ, ຟ້ອງຮ້ອງ: ວຽກງານຕ້ອນຮັບປະຊາຊົນ; ແກ້ໄຂການຮ້ອງທຸກຂອງຫຼາຍຄົນ; ແກ້ໄຂຢ່າງຂາດຕົວບັນດາຄະດີ ກໍລະນີທີ່ຍັງຄົງຄ້າງ, ຮ້ອນເຄືອງທີ່ແກ່ຍາວ.
ບັນດາວິທີແກ້ໄຂໃນນການເສີມຂະຫຍາຍບົດບາດຂອງປະຊາຊົນ, ຂອງບັນດາອົງຄະນະການເມືອງ-ສັງຄົມ, ສື່ ແລະ ຫາງສຽງສັງຄົມ
ທີໜຶ່ງ, ເສີມຂະຫຍາຍບົດບາດຕິດຕາມກວດກາ, ວິຈານສັງຄົມຂອງປະຊາຊົນ. ຄຽງຄູ່ກັບການວິຈານຂອງແນວໂຮມປະເທດຊາດຂັ້ນຕ່າງໆ ແລະ ຂອງບັນດາອົງຄະນະປະຊາຊົນ, ຄວນສ້າງເວທີປາໄສໃນໜັງສືພິມ, ສື່ມວນຊົນ ແນໃສ່ດຶງດູດເອົາການເຂົ້າຮ່ວມສົນທະນາ ປະກອບຄວາມເຫັນວິຈານ ຕິຊົມຂອງປະຊາຊົນ ກ່ຽວກັບແຜນນະໂຍບາຍ, ນະໂຍບາຍ ຂອງພັກແລະລັດ, ພິເສດແມ່ນບັນດາແຜນນະໂຍບາຍ, ນະໂຍບານທີ່ມີຄວາມກ່ຽວຂ້ອງ, ກະທົບຢ່າງກວ້າງຂວາງເຖິງປະຊາຊົນ. ເພື່ອໃຫ້ການວິຈານສັງຄົມມີຜົນກະທົບຢ່າງຕັ້ງໜ້ານັ້ນ, ແມ່ນຕ້ອງກຳນົດທິດ, ເສີມຂະຫຍາຍສິດເປັນເຈົ້າຂອງປະຊາຊົນ, ຕິດແໜ້ນກັບຈຸດໝາຍຂອງການວິຈານສັງຄົມ. ເພີ່ມທະວີກົນໄກຕິດຕາມກວດກາ, ວິຈານສັງຄົມຂອງແນວໂຮມປະເທດຊາດ ແລະ ບັນດາອົງຄະນະການເມືອງ-ສັງຄົມ ຕໍ່ກັບການເຄື່ອນໄຫວຂອງບັນດາອົງການ ການຈັດຕັ້ງໃນລະບົບການເມືອງ. ເສີມຂະຫຍາຍບົດບາດຂອງປະຊາຊົນ ໃນການຕິດຕາມກວດກາຖັນແຖວພະນັກງານ ສະມາຊິກພັກ, ຂ້າລັດຖະການ, ຢູ່ບ່ອນເຮັດວຽກ ກໍຄືຢູ່ທີ່ຢູ່ອາໄສ.
ທີສອງ, ເສີມຂະຫຍາຍບົດບາດຂອງຫາງສຽງສັງຄົມ. ໝູນໃຊ້ຫາງສຽງສັງຄົມແມ່ນເພື່ອເສີມຂະຫຍາຍບັນດາມາດຕະການ ຕີລາຄາ, ດັດສົມການພົວພັນສັງຄົມ, ສຶກສາ, ຕິດຕາມກວດກາ, ໃຫ້ຄຳປຶກສາ - ວິຈານ ແລະ ບັນເທົາຈິດຕະສັງຄົມ ໃນການຕໍ່ສູ້ປ້ອງກັນແລະຕ້ານຄວາມເສື່ອມໂຊມທາງດ້ານແນວຄິດການເມືອງ, ຄຸນສົມບັດ, ແບບແຜນດຳລົງຊີວິດຂອງພະນັກງານ ສະມາຊິກພັກພາກສ່ວນໜຶ່ງ. ເພີ່ມທະວີກົນໄກຕິດຕາມກວດກາກ່ຽວກັບຄຸນສົມບັດ ຈະລິຍະທຳ ແບບແຜນດຳລົງຊີວິດຂອງພະນັກງານ ສະມາຊິກພັກ ຂ້າລັດຖະການ ໂດຍບັນດາອົງການລັດ, ອົງການຈັດຕັ້ງການເມືອງ-ສັງຄົມ, ເປັນຕົ້ນແມ່ນໂດຍອົງການຈັດຕັ້ງພັກ. ປັບປຸງບູລະນະລະບົບບັນດາເອກະສານຂໍ້ກຳນົດກົດລະບຽບ ແລະ ສະຖາບັນຕ່າງໆທີ່ຮັບປະກັນຄວາມສັກສິດໃນການປ້ອງກັນ ແລະ ແກ້ໄຂຄວາມເສື່ອມໂຊມໃນພັກ. ສູນກາງພັກ, ສະພາແຫ່ງຊາດ, ລັດຖະບານ ແລະ ສູນກາງແນວໂຮມປະເທດຊາດຫວຽດນາມ, ບັນດາອົງຄະນະການເມືອງ-ສັງຄົມ ຕ້ອງປະກາດໃຊ້ ແລະ ປະຕິບັດຢ່າງເຂັ້ມງວດຂໍ້ກຳນົດກ່ຽວກັບຄວາມຮັບຜິດຊອບ ແລະ ການເປັນແບບຢ່າງຂອງພະນັກງານການນຳຂັ້ນຕ່າງໆ ໃນການຕິຊົມຕົນເອງ ແລະ ຕິຊົມໝູ່ຄູ່; ໃນການຮ່ຳຮຽນ ແລະ ປະຕິບັດຕາມແນວຄິດ, ຕຸນສົມບັດ, ແບບແຜນໂຮ່ຈິມິນ.
ທີສາມ, ເສີມຂະຫຍາຍບົດບາດຂອງສື່ສິ່ງພິມ. ເພີ່ມທະວີການນຳພາຂອງພັກ ແລະ ການຄຸ້ມຄອງຂອງລັດຕໍ່ກັບການເຄື່ອນໄຫວຂອງສື່ສິ່ງພິມ ຕາມທິດນຳທີ່ວ່າ ພັດທະນາໄປຄຽງຄູ່ກັບຄຸ້ມຄອງໃຫ້ດີ. ວາງແຜນກຳນົດລະບົບສື່ສິ່ງພິມໃຫ້ສົມດຸນ, ຄົບຊຸດ, ສົມເຫດສົມຜົນ. ເພີ່ມເຕີມ, ປັບປຸງບູລະນະລະບົບກົດໝາຍ, ລະບອບນະໂຍບາຍກ່ຽວກັບສື່ສິ່ງພິມ. ປ່ຽນແປງໃໝ່ ແລະ ຍົກສູງຄຸນນະພາບຂອງການຄຸ້ມຄອງ, ບຳລຸງສ້າງພະນັກງານສື່ສິ່ງພິມ. ເພີ່ມທະວີວຽກງານຄົ້ນຄວ້າທິດສະດີ ແລະວິທະຍາສາດກ່ຽວກັບການຖະແຫຼງຂ່າວ - ສື່ສານ.
ທີສີ່, ເສີມຂະຫຍາຍບົດບາດ, ການກະທົບ, ຜົນສະທ້ອນຂອງການຂົນຂວາຍ “ທົ່ວປວງຊົນສາມັກຄີກໍ່ສ້າງຊີວິດວັດທະນະທຳໃໝ່”.
ບັນດາວິທີແກ້ໄຂໃນການຈຳກັດການກະທົບຫຍໍ້ທໍ້ຈາກພາຍນອກ
ທີໜຶ່ງ, ຈັດຕັ້ງການຕໍ່ສູ້ຢ່າງມີປະສິດທິຜົນກັບບັນດາທັດສະນະທີ່ຜິດພາດ, ບັນດາຖ້ອຍທຳນອງປັ້ນແຕ່ງ ໃສ່ຮ້າຍປ້າຍສີຂອງບັນດາອິດທິກຳລັງສັດຕູກ່ຽວກັບບັນຫາແນວຄິດການເມືອງ, ຄຸນສົມບັດ, ແບບແຜນດຳລົງຊີວິດ.
ຍູ້ແຮງການໂຄສະນາ, ອົບຮົມສຶກສາເພື່ອຍົກສູງຄວາມຮັບຮູ້ຂອງພະນັກງານ ສະມາຊິກພັກກ່ຽວກັບສະພາບການ, ໜ້າທີ່ການປະຕິວັດ ແລະ ເຫັນແຈ້ງເລ່ຫຼ່ຽມ ກົນອຸບາຍຂອງບັນດາອິດທິກຳລັງສັດຕູທີ່ຫວັງຕ້ານຄືນ, ທຳລາຍການສ້າງສາພັດທະນາປະເທດ ແລະເຊື່ອມໂຍງສາກົນຂອງປະຊາຊົນເຮົາ.
ເພີ່ມທະວີປັບປຸງແນວຮົບແນວຄິດຂອງພັກ.
ກີດກັ້ນບັນດາຊ່ອງການສື່ສານທີ່ຜິດກົດໝາຍ.
ປະຕິບັດໃຫ້ໄດ້ເປັນຢ່າງດີ ທິດນຳສົມທົບ “ຕ້ານ” ແລະ “ສ້າງ", ໃນນັ້ນ ຕ້ານຢ່າງດຸເດືອດ ສ້າງຢ່າງຕັ້ງໜ້າ.
ກວດຄືນ, ດັດແປງ, ເພີ່ມເຕີມເອກະສານ, ປະກາດໃຊ້ເອກະສານໃໝ່ ເພື່ອຫັນຂໍ້ກຳນົດຂອງພັກ ແລະລັດເປັນນິຕິກຳ.
ກໍ່ສ້າງຂໍ້ກຳນົດ ກົດລະບຽບຮັບປະກັນສິດຂອງອົງການລັດ.
ທີສອງ, ຈຳກັດຜົນກະທົບຂອງແບບດຳລົງຊີວິດທີ່ເຫັນແຕ່ຜົນປະໂຫຍດວັດຖຸເປັນສຳຄັນ ແບບຕາເວັນຕົກ ໃນເງື່ອນໄຂໂລກາພິວັດ ແລະ ເຊື່ອມໂຍງສາກົນ.
ວິທີແກ້ໄຂຈຳນວນໜຶ່ງທີ່ຕ້ອງສຸມໃສ່ປະຕິບັດເປັນພິເສດ
ເພື່ອຕໍ່ສູ້ປ້ອງກັນ, ຕ້ານຄວາມເສື່ອມໂຊມທາງດ້ານແນວຄິດການເມືອງ, ຄຸນສົມບັດ, ແບບແຜນດຳລົງຊີວິດຂອງພະນັກງານ ສະມາຊິກພັກພາກສ່ວນໜຶ່ງທີ່ບໍ່ໜ້ອຍ ໃຫ້ບັນລຸປະສິດທິຜົນ, ປະກອບສ່ວນປັບປຸງ, ຍົກສູງຄວາມເຊື່ອຖືຂອງປະຊາຊົນ ຕໍ່ກັບພັກແລະລັດ ນັ້ນ, ຕ້ອງເອົາໃຈໃສ່ເປັນພິເສດ ແລະ ສຸມໃສ່ປະຕິບັດບາງບັນຫາດັ່ງນີ້:
1- ຕ້ອງເບິ່ງໂດຍກົງໃສ່ຄວາມຈິງ ເພື່ອອາດຈະເຫັນໄດ້ສາເຫດທີ່ເລິກເຊິ່ງທີ່ສຸດຂອງສະພາບຄວາມເສື່ອມໂຊມທາງດ້ານແນວຄິດການເມືອງ, ຄຸນສົມບັດ, ແບບແຜນດຳລົງຊີວິດຂອງພະນັກງານ ສະມາຊິກພັກ ທີ່ນອນຢູ່ໃນຄວາມຫຼ້າຫຼັງ, ຄວາມຈຳກັດຂອງວຽກງານທິດສະດີ; ໃນວຽກງານກໍ່ສ້າງພັກ; ໃນພຶດຕິກຳແຫ່ງການເຄື່ອນໄຫວຂອງລະບົບການເມືອງ; ໃນການຄຸ້ມຄອງບໍລິຫານລັດທາງດ້ານເສດຖະກິດ - ການເມືອງ...
ຖ້າຫາກບໍ່ຮັບຮູ້ຢ່າງເລິກເຊິ່ງ ແລະ ຕັດສິນໃຈລົບລ້າງສາເຫດເຫຼົ່ານີ້, ບັນດາວິທີແກ້ໄຂອື່ນກໍຈະບໍ່ສາມາດເສີມຂະຫຍາຍປະສິດທິຜົນໄດ້, ຫຼືມີແຕ່ລັກສະນະຊົ່ວຄາວ, ບໍ່ສາມາດແກ້ໄຂບັນຫາພື້ນຖານໄດ້. ອາດຈະຖືວ່າ ແກ້ໄຂບັນດາສາເຫດທີ່ເລິກເຊິ່ງນີ້ ທັງເປັນເງື່ອນໄຂອັນພື້ນຖານທີ່ສຸດ ທັງເປັນວິທີແກ້ຕົ້ນຕໍທີສຸດເພື່ອກີດກັ້ນ ແລະຍູ້ຖອຍສະພາບຄວາມເສື່ອມໂຊມທາງດ້ານແນວຄິດການເມືອງ, ຄຸນສົມບັດ, ແບບແຜນດຳລົງຊີວິດໃນພະນັກງານ ສະມາຊິກພັກພາກສ່ວນໜຶ່ງທີ່ບໍ່ໜ້ອຍ.
2- ເພື່ອຜ່ານຜ່າຄວາມອ່ອນນ້ອຍຕ່ຳຕ້ອຍທາງດ້ານທິດສະດີ ແນໃສ່ຕ້ານຄວາມເສື່ອມໂຊມທາງດ້ານແນວຄິດການເມືອງ, ຄຸນສົມບັດ, ແບບແຜນດຳລົງຊີວິດໃຫ້ໄດ້ຮັບຜົນສຳເລັດນັ້ນ ຕ້ອງປະຕິບັດບັນດາເນື້ອໃນອັນພື້ນຖານລຸ່ມນີ້:
- ເພີ່ມທະວີວຽກງານສະຫລຸບສັງລວມພຶດຕິກຳ, ຄົ້ນຄວ້າ ຂະຫຍາຍທິດສະດີ, ເສີມຂະຫຍາຍບົດບາດນຳໜ້າພາທາງການພັດທະນາຂອງວິທະຍາສາດ. ສືບຕໍ່ຄົ້ນຄວ້າ, ອະທິບາຍຢ່າງຈະແຈ້ງກ່ຽວກັບສາເຫດແຫ່ງການພັງທະລາຍລົງຂອງຕົວແບບສັງຄົມນິຍົມຢູ່ ໂຊວຽດ ແລະ ເອີຣົບຕາເວັນອອກ ກ່ອນໜ້ານີ້, ເພີ່ມທະວີວຽກງານສະຫລຸບສັງລວມພຶດຕິກຳ, ບົນພື້ນຖານນັ້ນ ເພີ່ມເຕີມ, ຂະຫຍາຍ ແລະ ໝູນໃຊ້ລັດທິມາກ-ເລນິ, ແນວຄິດໂຮ່ຈິມິນ ຢ່າງປະດິດສ້າງໃນໄລຍະການປະຕິວັດໃໝ່, ປະກອບສ່ວນສ້າງແນວທາງກ້າວຂຶ້ນສູ່ສັງຄົມນິຍົມທີ່ສອດຄ່ອງກັບຄວາມຮຽກຮ້ອງຕ້ອງການແລະສະພາບຕົວຈິງຂອງຫວຽດນາມ ແລະ ອະທິບາຍແນວທາງດັ່ງກ່າວຢ່າງມີພື້ນຖານວິທະຍາສາດ. ໃຫ້ຄວາມສຳຄັນແກ່ການອົບຮົມສຶກສາລັດທິມາກ - ເລນິນ, ແນວຄິດໂຮ່ຈິມິນ, ແນວທາງ ທັດສະນະປ່ຽນແປງໃໝ່ຂອງພັກ ໃຫ້ພະນັກງານ ສະມາຊິກພັກ, ເຮັດໃຫ້ພະນັກງານ ສະມາຊິກພັກມີຄວາມເຊື່ອຖືຢ່າງຕາຍໃຈຕໍ່ໄຊຊະນະຂອງພາລະກິດກໍ່ສ້າງລະບອບສັງຄົມນິຍົມຢູ່ຫວຽດນາມ.
- ປ່ຽນແປງໃໝ່ຈິນຕະນາການ, ຂະຫຍາຍທິດສະດີກ່ຽວກັບຄຸນສົມບັດສິນທຳ, ກໍ່ສ້າງລະບົບບັນດາຄຸນຄ່າ, ມາດຕະຖານຄຸນສົມບັດ ຈະລິຍະທຳ ທີ່ສອດຄ່ອງກັບຄວາມຮຽກຮ້ອງຕ້ອງການຂອງປະເທດໃນໄລຍະປັດຈຸບັນ. ໃຫ້ຄວາມສຳຄັນແກ່ການຄົ້ນຄວ້າ ແລະ ເຜີຍແຜ່ແນວຄິດໂຮ່ຈິມິນກ່ຽວກັບຄຸນສົມບັດ, ປະກອບດ້ວຍປັດຊະຍາ ຄຸນຄ່າ ມາດຕະຖານຄຸນສົມບັດຈະລິຍະທຳດັ້ງເດີມຂອງຊາດ ແລະ ຄຸນສົມບັດຂອງຊາວກອມມູນິດ. ຫັນເປັນລະອຽດ, ກໍ່ສ້າງມາດຕະຖານຄຸນສົມບັດໂຮ່ຈິມິນ ສຳລັບແຕ່ລະຊົນຊັ້ນ, ຊັ້ນຄົນ, ກຸ່ມສັງຄົມ ໂດຍຕິດກັບຜົນປະໂຫຍດ ແລະ ສະພາບຊີວິດຂອງເຂົາ. ເພື່ອໃຫ້ການຝຶກຝົນຫຼໍ່ຫຼອມ ແລະ ການປະຕິບັດຄຸນສົມບັດ ກາຍເປັນຊີວິດປະຈຳວັນຂອງພະນັກງານ ສະມາຊິກພັກແຕ່ລະຄົນ.
- ຕໍ່ສູ້ຢ່າງມີປະສິດທິຜົນກັບຍຸດທະສາດ “ຜັນປ່ຽນໂດຍສັນຕິ” ຂອງບັນດາອິດທິກຳລັງສັດຕູ; ເຮັດໃຫ້ກົນອຸບາຍຂອງພວກມັນຕ້ອງປະລາໄຊລົງ; ສ້າງໃຫ້ພະນັກງານ ສະມາຊິກພັກມີຄວາມຕ້ານທານສູງ, ມີກຳລັງແຮງພຽງພໍເພື່ອຕ້ານ “ການຜັນປ່ຽນດ້ວຍຕົນເອງ”, “ການປ່ຽນແປງດ້ວຍຕົນເອງ” ທາງດ້ານແນວຄິດການເມືອງ, ຄຸນສົມບັດ, ແບບແຜນດຳລົງຊີວິດ; ເພື່ອໃຫ້ພະນັກງານ ສະມາຊິກພັກແຕ່ລະຄົນມີຄວາມສາມາດປ້ອງກັນແລະຕ້ານຢ່າງມີປະສິດທິຜົນກັບທຸກເລ່ຫຼ່ຽມ ກົນອຸບາຍຂອງອິດທິກຳລັງສັດຕູ ເຖິງວ່າມັນຈະເລິກແລບແນບນຽນປານໃດກໍ່ຕາມ.
3- ເພື່ອແກ້ໄຂຜ່ານຜ່າຂໍ້ຂາດຕົກບົກພ່ອງ, ສິ່ງຜິດປົກກະຕິໃນໂຄງປະກອບການຈັດຕັ້ງ ແລະ ກົນໄກການເຄື່ອນໄຫວຂອງລະບົບການເມືອງເວົ້າລວມ, ໃນລະບົບກົດໝາຍ ແລະ ກົນໄກຂັບນຳດຳເນີນຄຸ້ມຄອງບໍລິຫານປະເທດເວົ້າໂດຍສະເພາະ, ທີ່ມັກກະທົບຢ່າງຫຍໍ້ທໍ້ເຖິງແນວຄິດການເມືອງຂອງພະນັກງານ ສະມາຊິກພັກນັ້ນ ຕ້ອງໃຫ້ຄວາມສຳຄັນເຖິງບັນດາວິທິແກ້ໄຂລຸ່ມນີ້:
- ປ່ຽນແປງໃໝ່ການເມືອງຕ້ອງໄດ້ປະຕິບັດພ້ອມກັນກັບປ່ຽນແປງໃໝ່ເສດຖະກິດ; ປະຕິຮູບກົງຈັກບໍລິຫານຄຸ້ມຄອງລັດຕາມທິດກະທັດລັດເບົາບາງ, ມີການແບ່ງກຳນົດພາລະບົດບາດ, ສິດອຳນາດ ແລະ ຄວາມຮັບຜິດຊອບຢ່າງຈະແຈ້ງ ລະຫວ່າງບັນດາອົງການ ນິຕິບັນຍັດ ບໍລິຫານ ແລະ ຕຸລາການ; ປ່ຽນແປງໃໝ່ວິທີນຳພາຂອງພັກ ຕໍ່ກັບລັດ ແລະ ສັງຄົມ. ເພີ່ມທະວີລັກສະນະປະຊາທິປະໄຕ, ລັກສະນະເປີດເຜີຍ, ໂປ່ງໃສ ໃນການເຄື່ອນໄຫວຂອງລະບົບການເມືອງເວົ້າລວມ, ຂອງກົງຈັກແຫ່ງລັດເວົ້າໂດຍສະເພາະ. ເພີ່ມທະວີກົນໄກຕິດຕາມກວດກາ, ກຳນົດແຈ້ງໜ້າທີ່ຮັບຜິດຊອບຂອງຜູ້ນຳໜ້າສຳນັກງານ ອົງການໃນລະບົບການເມືອງ, ຜູ້ນຳໜ້າໃນອົງການລັດ. ເພີ່ທະວີກົນໄກຕິດຕາມກວດກາຊຶ່ງກັນແລະກັນ ລະຫວ່າງບັນດາອົງການອຳນາດລັດ.
- ປ່ຽນແປງໃໝ່ ແລະ ເພີ່ມທະວີວຽກງານພະນັກງານ ແລະ ຄຸ້ມຄອງພະນັກງານ ໃນລະບົບການເມືອງ. ປະຕິຮູບກົນໄກສອບເສງເລືອກເຝັ້ນ, ການຮັບສະໝັກງານ, ຕີລາຄາ ແຕ່ງຕັ້ງພະນັກງານ ເພື່ອໃຫ້ວຽກງານເຫຼ່ານີ້ໄດ້ດຳເນີນຢ່າງພາວະວິໄສ, ສະເໝີພາບ, ເປີດເຜີຍ ບົນຈິດໃຈນັບຖືການນຳໃຊ້ຜູ້ມີຄຸນສົມບັດມີຄວາມເກັ່ງກ້າສາມາດ. ລົບລ້າງຄວາມບໍ່ສະເໝີພາບ, ລະບອບເກື້ອກູນແບບສິດພິເສດ ຜົນປະໂຫຍດພິເສດ ຢ່າງເດັດຂາດ, ຮັບປະກັນຄວາມເປີດເຜີນ, ໂປ່ງໃສໃນການປະຕິບັດບັນດາລະບອບນະໂຍບາຍ ແລະ ການໃຊ້ຈ້າງຕ່າງໆ ໃຫ້ພະນັກງານ, ນັບທັງລົດໂອໂຕ ນ້ຳມັນແອັດຊັງ, ເຮືອນຢູ່ອາໄສ ໃຫ້ພະນັກງານຂັ້ນກາງ, ຂັ້ນສູງ..., ຕາມທິດຄິດການໃຊ້ຈ່າງເປັນເງິນ ແລະ ບວກກັບເງິນເດືອນ, ເບ້ຍເພີ່ມເຕີມ. ເງິນເດືອນຕ້ອງຮັບປະກັນຄວາມຕ້ອງການດຳລົງຊີວິດອັນພື້ນຖານຂອງພະນັກງານ. ຮັບປະກັນໃຫ້ພະນັກງານ ຂ້າລັດຖະການມີລາຍໄດ້ເປັນເງິນເດືອນສູງກວ່າລະດັບປານກາງຂອງສັງຄົມ ແລະ ແຕ່ລະປີເງິນເດືອນໄດ້ດັບສົມຕາມລະດັບເພີ່ມຂອງລາຍໄດ້ແຫ່ງຊາດ.
- ເພີ່ມທະວີກົນໄກຕິດຕາມກວດກາ, ວິຈານສັງຄົມຂອງແນວໂຮມປະເທດຊາດ ແລະ ບັນດາອົງຄະນະການເມືອງ-ສັງຄົມ ຕໍ່ກັບການເຄື່ອນໄຫວຂອງບັນດາອົງການ ການຈັດຕັ້ງໃນລະບົບການເມືອງ. ເສີມຂະຫຍາຍບົດບາດຂອງປະຊາຊົນ ໃນການຕິດຕາມກວດກາຖັນແຖວພະນັກງານ, ສະມາຊິກພັກ, ຂ້າລັດຖະການ, ນັບທັງຢູ່ບ່ອນເຮັດວຽກ ແລະ ຢູ່ທີ່ຢູ່ອາໄສ.
4- ເພື່ອຜ່ານຜ່າຄວາມເສື່ອມໂຊມທາງດ້ານຄຸນສົມບັດ, ແບບແຜນດຳລົງຊີວິດ, ນອກຈາກບັນດາມາດຕະການອັນພື້ນຖານທີ່ກ່າວມາເທິງນີ້, ຕ້ອງສຸມໃສ່ບັນດາບັນຫາຕົ້ນຕໍດັ່ງນີ້:
- ໃຫ້ຄວາມສຳຄັນຢ່າງແທ້ຈິງເຖິງການອົບຮົມສຶກສາຄຸນສົມບັດ, ແບບແຜນດຳລົງຊີວິດ ໃຫ້ພະນັກງານ ສະມາຊິກພັກ. ເພີ່ມທະວີການຕໍ່ສູ້ຕ້ານເລ່ຫຼ່ຽມ ກົນອຸບາຍຍຸດທະສາດ “ຜັນປ່ຽນໂດຍສັນຕິ” ຂອງບັນດາອິດທິກຳລັງສັດຕູ; ຕ້ານຜົນກະທົບຂອງແນວຄິດ ຄຸນສົມບັດ, ການດຳລົງຊີວິດແບບນາຍທຶນ.
- ຍົກສູງຄຸນນະພາບ, ຜັນຂະຫຍາຍຕາມລວງເລິກ ການຂົນຂວາຍຮ່ຳຮຽນແລະປະຕິບັດຕາມແນວຄິດ, ຄຸນສົມບັດ, ແບບແຜນໂຮ່ຈິມິນ ແລະ ແຊກຊ້ອນບັນດາເນື້ອໃນເຫຼົ່ານັ້ນກັບບັນດາໜ້າທີ່ການເມືອງ, ໂຄງການພັດທະນາເສດຖະກິດ-ສັງຄົມ, ໃນບັນດາຂົງເຂດສັງຄົມທີ່ຕ່າງກັນ, ຮັກສາມັນຢ່າງເປັນປະຈຳໃນການດຳເນີນຊີວິດພັກ. ເອົາບັນດາມາດຕະຖານ: ກ້າຄິດ, ກ້າເຮັດ, ກ້າຮັບຜິດຊອບ; ມີຄວາມກ້າຫານໃນການຕໍ່ສູ້ຕ້ານພະຍາດອາດຍາສິດ, ສໍ້ລາດບັງຫຼວງ… ມາເພີ່ມເຕີມເຂົ້າໃນບັນທັດຖານຄຸນຄ່າ ຈະລິຍະທຳ ຄຸນສົມບັດອັນພື້ນຖານ ຂອງພະນັກງານ ສະມາຊິກພັກ.
- ເພີ່ມທະວີກົນໄກຕິດຕາມກວດກາກ່ຽວກັບຄຸນສົມບັດ, ແບບແຜນດຳລົງຊີວິດຂອງພະນັກງານ ສະມາຊິກພັກ, ຂ້າລັດຖະການ ໂດຍບັນດາອົງການລັດ, ການຈັດຕັ້ງການເມືອງ-ສັງຄົມ, ເປັນຕົ້ນແມ່ນໂດຍອົງການຈັດຕັ້ງພັກ. ເພື່ອປັບປຸງບູລະນະລະບົບບັນດາເອກະສານລະບຽບກົດໝາຍ, ບັນດາສະຖາບັນທີ່ຮັບປະກັນການປ້ອງກັນ ແລະ ແກ້ໄຂຜ່ານຜ່າຄວາມເສື່ອມໂຊມພາຍໃນພັກນັ້ນ, ສູນກາງພັກ ສະພາແຫ່ງຊາດ ລັດຖະບານ ແລະ ສູນກາງແນວໂຮມປະເທດຊາດຫວຽດນາມ, ບັນດາອົງຄະນະການເມືອງ-ສັງຄົມ ໄດ້ມີຂໍ້ກຳນົດກ່ຽວກັບຄວາມຮັບຜິດຊອບ ແລະ ການເປັນແບບຢ່າງຂອງພະນັກງານການນຳຂັ້ນຕ່າງໆ ໃນການຮ່ຳຮຽນ ແລະ ປະຕິບັດຕາມແນວຄິດ, ຄຸນສົມບັດ, ແບບແຜນໂຮ່ຈິມິນ.
5- ສືບຕໍ່ປ່ຽນແປງໃໝ່ແບບວິທີການນຳພາຂອງພັກ, ຕັ້ງໝັ້ນໃນຈຸດປະສົງ ອຸດົມຄະຕິປະຕິວັດ, ເພີ່ມທະວີຄວາມເປັນເອກະພາບ ທາງດ້ານເຈດຈຳນົງ ແລະການກະທຳໃນພັກ, ຮັກສາສາຍພົວພັນສະໜິດແໜ້ນກັບປະຊາຊົນ. ຍົກສູງຄວາມສາມາດນຳພາ, ກຳລັງແຮງສູ້ຮົບ ຂອງບັນດາການຈັດຕັ້ງຮາກຖານພັກ, ເປັນຕົ້ນແມ່ນໜ່ວຍພັກ, ອົງຄະນະພັກຮາກຖານ, ພິເສດແມ່ນໃນການມອບໜ້າທີ່, ກວດກາ, ຕິດຕາມກວດກາ, ຄຸ້ມຄອງບໍລິຫານ. ປະຕິບັດເປັນຢ່າງດີຂໍ້ກຳນົດສະບັບເລກທີ 76-QĐ/TW ວ່າດ້ວຍການຮັກສາສາຍພົວພັນສະໜິດແໜ້ນ ລະຫວ່າງຄະນະພັກຢູ່ສຳນັກງານ ແລະ ຄະນະພັກຢູ່ທີ່ຢູ່ອາໄສ, ຮັບປະກັນການຕິດຕາມກວດກາຢ່າງເປັນປະຈຳຂອງການຈັດຕັ້ງພັກ ແລະ ຂອງປະຊາຊົນຕໍ່ກັບພະນັກງານ ສະມາຊິກພັກ, ຂ້າລັດຖະການ. ສ້າງຫາງສຽງສັງຄົນທີ່ແຮງ ແລະ ຕັ້ງໜ້າ ເພື່ອຍ້ອງຍໍຊົມເຊີຍວຽກດີ ຄົນເດັ່ນ, ກ່າວປະນາມການກະທຳທີ່ຜິດພາດ, ລະເມີດຄຸນສົມບັດ ສິນທຳ, ລະເມີດລະບຽບວິໄນ.
6- ປະຕິບັດຢ່າງເຂັ້ມງວດ ຫຼັກການພັກນຳພາວຽກງານພະນັກງານໃນລະບົບການເມືອງ. ເສີມຂະຫຍາຍປະຊາທິປະໄຕ, ເປີດເຜີຍ, ໂປ່ງໃສ ໃນການວາງແຜນກຳນົດພະນັກງານ, ຕີລາຄາ ແຕ່ງຕັ້ງພະນັກງານ, ເອົາໃຈໃສ່ຄວາມເຫັນຂອງແນວໂຮມປະເທດຊາດ, ຂອງຄະນະພັກ ແລະ ປະຊາຊົນ ເພື່ອຫຼີກລ່ຽງການເຮັດແບບອັດຕະວິໄສ, ກີດກັ້ນພາກສ່ວນສວຍໂອກາດການເມືອງ ເອກະຊົນນິຍົມ, ກີດກັ້ນສະພາບການ “ຊື້ຍົດ, ຂາຍຕຳແໜ່ງ”. ກໍ່ສ້າງ ແລະປະຕິບັດກົນໄກນັບຖື ນຳໃຊ້ຜູ້ມີຄຸນສົມບັດສິນທຳ, ມີຄວາມສາມາດ, ໃນນັ້ນ ຄຸນສົມບັດເປັນກົກຮາກ. ກໍ່ສ້າງກົນໄກ, ນະໂຍບາຍຄົ້ນເຜີຍ, ດຶງດູດ, ນັບຖືນຳໃຊ້ຜູ້ມີຄວາມເກັ່ງກ້າສາມາດຮັບໃຊ້ໃຫ້ປະເທດຊາດ.
7- ເອົາໃຈໃສ່ຢ່າງແທ້ຈິງເຖິງການຍົກສູງຄຸນນະພາບຂອງຖັນແຖວສະມາຊິກພັກ ດ້ວຍວິທີປະກາດໃຊ້ ແລະ ປະຕິບັດຂໍ້ກຳນົດທີ່ແໜ້ນແຟ້ນກ່ຽວກັບການຮັບເອົາສະມາຊິກໃໝ່ເຂົ້າພັກຮັບປະກັນຄຸນນະພາບ, ບໍ່ແລ່ນຕາມປະລິມານຢ່າງເດັດຂາດ ເພື່ອກີດກັ້ນບໍ່ໃຫ້ພວກສວຍໂອກາດ, ເອກະຊົນນິຍົມ ເລັດລອດເຂົ້າໃນຖັນແຖວຂອງພັກ. ຄົ້ນຄວ້າເພື່ອມີວິທີຕີລາຄາ, ຈັດປະເພດສະມາຊິກພັກຢ່າງຊັດເຈນ ເຂັ້ມງວດ, ພໍທີ່ຈະຈຳກັດປັດເຂ່ຍພວກເສື່ອມໂຊມປ່ຽນທາດອອກຈາກພັກ.
8- ເດັດດ່ຽວປະຕິບັດການປະກາດເປີດເຜີຍຊັບສິນ, ລາຍໄດ້ຂອງພະນັກງານ, ສະມາຊິກພັກ, ຂ້າລັດຖະການ. ອົງການຕ້ານການສໍ້ລາດບັງຫຼວງມີສິດອຳນາພຽງພໍເພື່ອປະຕິບັດໜ້າທີ່; ອົງການນີ້ມີໜ້າທີ່ຄຸ້ມຄອງລາຍໄດ້, ຊັບສິນຂອງພະນັກງານ, ຂ້າລັກຖະການໃນລະບົບການເມືອງ. ຍູ້ແຮງການປ້ອງກັນ, ກີດກັ້ນ ແລະ ຕໍ່ສູ້ຕ້ານພະຍາດອາດຍາສິດ, ການສໍ້ລາດບັງຫຼວງ, ຄວາມຟຸມເຟືອຍ ດ້ວຍການຈັດຕັ້ງລະບົບກົດໝາຍ, ກົນໄກ, ນະໂຍບາຍ ແລະ ມາດຕະການອື່ນໆ ເພື່ອໃຫ້ພະນັກງານ “ບໍ່ສໍ້ລາດບັງຫຼວງ”, “ບໍ່ກ້າສໍ້ລາດບັງຫຼວງ”.
9- ເພີ່ມທະວີລະບຽບວິໄນ ກົດຂໍ້ບັງຄັບພາຍໃນພັກ, ຄຸ້ມຄອງສັງຄົມດ້ວຍກົດໝາຍ. ໃນການແກ້ໄຂການລະເມີດລະບຽບກົດໝາຍຕ້ອງສົມທົບລະຫວ່າງການຂົນຂວາຍ, ອົບຮົມສຶກສາ ແລະ ການປະຕິບັດວິໄນລົງໂທດຢ່າງເຂັ້ມງວດ, ກ່ອນອື່ນແມ່ນປັບໃໝ. ສົມທົບບັນດາມາດຕະການອົບຮົມສຶກສາ, ຄຸ້ມຄອງບໍລິຫານ, ກົດໝາຍ ກັບຫາງສຽງສັງຄົມ ເພື່ອດັດສົມພຶດຕິກຳຂອງແຕ່ລະບຸກຄົນ. ລະດົມສົ່ງເສີມຄວາມທະນົງໃຈ ແລະກຽດສັກສີແຫ່ງຊາດໂດຍຜ່ານຄຳຂວັນປຸກລະດົມຢ່າງຝົດຟື້ນແທດຈິງ./.
ໂດຍ: ຮສ, ປອ, ຫງວຽນວັນຝຸກ,
ບັນນາທິການໃຫຍ່ ວາລະສານກອມມູນິດ
------------------------------
ບົດນີ້ໄດ້ລົງພິມໃນວາລະສານກອມມູນິດ ສະບັບທີ 884 (ເດືອນມິຖຸນາ 2016)
(1), (2), (3) ເອກະສານກອງປະຊຸມສູນກາງພັກຄັ້ງທີ 4 ສະໄໝທີ XI, ສຳນັກພິມຈຳໜ່າຍການເມືອງແຫ່ງຊາດ - ຊື້ເທິດ, ຮ່າໂນ້ຍ, 2012, ໜ້າ 21.
(4) ເອກະສານກອງປະຊຸມໃຫຍ່ຜູ້ແທນທົ່ວປະເທດຄັ້ງທີ XII, ຫ້ອງການສູນກາງພັກ, ຮ່າໂນ້ຍ, 2016, ໜ້າ 185.